## QR koodide kasutamine ohutusteemade käsitlemiseks

**(Krista Saadoja)**

**Taustainfo**

Uute tehnoloogiliste võimaluste kasutamine õppeprotsesside kavandamisel võimaldab mitmekesistada tavaõpet ning samas lasta hiilata nendel õpilastel, kes muidu õppetöös tagasihoidlikumaid tulemusi saavad, kuid tunnevad suurt huvi ja on hästi kursis IT-valdkonnaga. Üheks võimaluseks on kasutada QR koode, et edastada ning lasta salvestada harivat ohutuse teemalist informatsiooni – sel viisil muutub informatsiooni lugemine ja edastamine õpilaste jaoks palju huvitavamaks.

QR koode saab hõlpsalt ise luua mistahes teemadel. Vabavarana saab QR koodide loomiseks kasutada näiteks <http://www.qr-code-generator.com/>.

QR koodide lugemiseks tuleb oma nutiseadmesse alla laadida antud nutiseadmele sobiv rakendus.

QR koode võib õppetegevustes kasutada klassisiseselt, koolimajas ning ka maastikumängu osana.

Lingid, kus on ohutuse teemade kohta põnevat vaatamist ning kust saada ideid ohutusalaste koodide koostamiseks:

* Tulest Targem multikas (on küll eelkoolile, kuid I-II klassis veel täitsa sobiv) <https://www.rescue.ee/et/paasteamet/ennetust66/eelkooliealised-lapsed.html>
* Kodu tuleohutuks <http://kodutuleohutuks.ee/>
* Veeohutus: <http://veeohutus.ee>
* Plahvatavad nutiseadmed <https://www.youtube.com/watch?v=KO85-lqN_AQ>
* Küttekolded <https://www.youtube.com/watch?v=NjDMXzA6S0c>
* Info ka vene keeles <https://www.youtube.com/user/EstonianRescueBoard>

**Õppetegevuste eesmärk**

Õpilased kinnistavad innovaatiliste lahenduste abil ohutusalaseid teadmisi ning osalevad ohutuma kooliümbruse loomises ja ohtude teavitamises.

**Õppekeskkond:** Klassiruum, koolimaja, selle vahetu ümbrus või maastik (kui kasutatakse koos orienteerumisega).

**Õppetegevuseks vajalikud vahendid/tingimused:** nutiseadmete olemasolu, millesse saab laadida QR-koodide lugemiseks vastavat rakendust.

**Õppetegevused:**

1. Töölehe täitmine (vt Lisa 1).

*Märkus: antud õppetegevust võib läbi viia kas klassiruumis või koolimajas, selle vahetus ümbruses või maastikul osana orienteerumisest, mis võimaldab tuua õppetegevusse suuremat füüsilist aktiivsust.*

* Õpilased täiendavad antud lünkteksti QR koode lugedes (välitingimustes võib need paigutada erinevatesse kohtadesse);
* Töölehtede kontrollimisel vaadatakse, kas kõik said sarnased tulemused;
* Iga lause kontrollimise järel arutletakse põgusalt, miks see niimoodi on, nagu lauses on öeldud.

2. Õppekäik: Kooli ümbruse ohtlike kohtade kaardistamine.

- Õpilased jagunevad rühmadesse ja joonistavad koolimaja ümbruse plaani, märkides sellele kõik ohtlikud kohad, mida näevad (oht võib olla väga erinev – kas liiklusest või mõnest konkreetsest objektist tulenev);

- Rühmad sõnastavad igas konkreetses ohukohas ohu olemuse (nt siin võib heki varjust auto tulla või siin tekivad katusel jääpurikad ja peab ettevaatlik olema jms) ja koostavad vastava QR koodi (nt <http://www.qr-code-generator.com/>; <https://www.qrstuff.com>; <https://qr-creator.com> abil)

- Igasse ohukohta kinnitatakse vastav QR kood (sajusel aastaajal nt kilekaantesse) ja palutakse paralleelklassi õpilastel see teekond läbi käia, pannes igas ohukohas kirja, mida antud QR kood näitas.

3. QR koodide koostamine erinevate ohutuse teemadel.

- Samades rühmades koostatakse QR koode erinevatel ohutuse teemadel, ideede saamiseks vaadatakse:

* Tulest Targem multikas (on küll eelkoolile, kuid I-II klassis veel täitsa sobiv) <https://www.rescue.ee/et/paasteamet/ennetust66/eelkooliealised-lapsed.html>
* Kodu tuleohutuks <http://kodutuleohutuks.ee/>
* Veeohutus: <http://veeohutus.ee>
* Plahvatavad nutiseadmed <https://www.youtube.com/watch?v=KO85-lqN_AQ>
* Küttekolded <https://www.youtube.com/watch?v=NjDMXzA6S0c>
* Õpetaja abiga koostavad rühmad kas koolisisese või -välise orienteerumismängu, mille kontrollkohtades on küsimused ning QR koodid vastustega (koode koostanud õpilased aitavad teistel koode lugeda; koodid trükitakse eelnevalt välja ja kinnitatakse kontrollkohtadesse).

**Lõiming:**

* Eesti keel ja kirjandus: teabeteksti (tööjuhend jne) lugemine; üksikute tingmärkide (QR-koodid, liiklusmärgid jne), kaartide lugemine; teksti sisu mõistmine; arutlemine paaris ja rühmas: oma suhtumise väljendamine, nõustumine ja mittenõustumine, ühiste seisukohtade otsimine, kaaslaste arvamuse küsimine;
* Loodusõpetus: õppekäik kooliümbruse elus- ja eluta loodusega tutvumiseks<, ohutusnõuded; kooliümbruse plaan.Praktilised tööd ja IKT rakendamine: pildi ja plaani kõrvutamine; plaani järgi liikumine kooli ümbruses, mõõtkavata plaani täiendamine;
* Inimeseõpetus: ohud tervisele ja toimetulek ohuolukorras; käitumisreeglid; käitumise mõju ja tagajärjed; liiklusreeglid; hea ja halb käitumine; teave ja teabeallikad ning nende kasutamine;
* Kehaline kasvatus: ohutu liiklemine sportimispaikadesse ja kooliteel; ohutu liikumise/liiklemise juhised õpilasele; liikumismängud väljas/maastikul.

**Hindamine/tagasiside andmine:**

* Töölehe täitmisele saavad õpilased tagasisidet ühiselt klassis lünktekste kontrollides;
* Kooli ümbruse ohtlike kohtade kaardistamisel saavad õpilased tagasisidet paralleelklasside õpilastelt, kes nende poolt koostatud kaardi alusel kooliümbruses käivad ja QR-koode loevad (kui lihtne oli kaardilt kohti ja ohukohas QR-koodi leida, mida uut õpiti mängides jne.);
* Õpilased saavad tagasisidet orienteerumismängu jooksul vastatud/leitud küsimustele juba mängu ajal ja selle lõppedes.